Vangélis Pavlídis

Vangélis Pavlídis (kreeka keeles Βαγγέλης Παυλίδης; sündinud 21. novembril 1998 Thessaloníkis) on Kreeka jalgpallur, kes mängib ründajana Portugali kõrgliigaklubis Lissaboni Benfica ja Kreeka jalgpallikoondises.

2015. aastal liitus ta Saksamaa klubiga VfL Bochum, mille põhimeeskonnas debüteeris ta Saksamaa esiliigas 2016. aasta mais. Aastatel 2018–2019 oli ta Bochumist laenul Saksamaa tugevuselt neljandas liigas Dortmundi Borussia reservmeeskonnas. 2019. aasta jaanuaris läks ta laenule Hollandi kõrgliigaklubisse Willem II. Hooaja 2018/19 teises pooles lõi ta Hollandi kõrgliigas 14 mänguga viis väravat ning sõlmis 2019. aasta aprillis klubiga püsiva lepingu. Pavlídis jäi Willem II-sse veel kaheks hooajaks ning lõi Hollandi kõrgliigas vastavalt 11 ja 12 väravat.

Aastatel 2021–2024 mängis ta Hollandi kõrgliigaklubis Alkmaari AZ. Kolme hooajaga lõi Pavlídis AZ-i meeskonnas Hollandi kõrgliigas 57 väravat. Kõige silmapaistvam hooaeg oli 2023/24, kui ta lõi 29 väravat ning oli PSV Eindhoveni mängija Luuk de Jongi kõrval liiga suurim väravakütt.

2024. aasta juulis sõlmis ta viieaastase lepingu Benficaga.

Kreeka jalgpallikoondises tegi Pavlídis debüüdi 5. septembril 2019 EM-i valikmängus Soome vastu. Koondisekarjääri esimese värava lõi ta 15. oktoobril 2019 EM-i valikmängus Bosnia ja Hertsegoviina vastu.Vangelis Pavlidis - National team. transfermarkt.com. Vaadatud 9.1.2025 10. oktoobril 2024 lõi ta UEFA Rahvuste Liiga mängus Inglismaa vastu kaks väravat ning Kreekale 2:1 võidu – see oli ühtlasi Kreeka läbi aegade esimene võit Inglismaa üle. Väravatähistusel tegi ta austusavalduse päev varem surnud koondisekaaslasele George Baldockile.England 1-2 Greece. bbc.com. Vaadatud 9.1.2025

 Viited 

Kategooria:Kreeka jalgpallurid
Kategooria:VfL Bochumi jalgpallurid
Kategooria:AZ Alkmaari jalgpallurid
Kategooria:Lissaboni Benfica jalgpallurid
Kategooria:Eredivisie mängijad
Kategooria:Primeira Liga mängijad
Kategooria:Sündinud 1998